Keywords

Summary



Keywords

1. Teenuste osutamise vabadus – Teleringhäälingutegevus – Direktiiv 89/552 – Kohaldamisala – Telereklaami mõiste – Kord, mis käsitleb kaudset telereklaami teise liikmesriigi territooriumil toimuvate spordiürituste taasedastamisel ekraanil näha olevate reklaamtahvlite näol – Välistamine

(Direktiiv 89/552, artikli 1 punkt b, artikli 2 lõige 2, artiklid 10 ja 11)

2. Teenuste osutamise vabadus – Piirangud – Alkohoolsete jookide reklaami keeld spordiürituste teleülekannete ajal – Õigustatus rahvatervise kaitse põhjusel

(EÜ asutamisleping, artikli 56 lõige 1 ja artikkel 59 (muudetuna EÜ artikli 46 lõige 1 ja artikkel 49))

Summary

1. Direktiivi 89/552 teleringhäälingutegevust käsitlevate liikmesriikide teatavate õigus- ja haldusnormide kooskõlastamise kohta artikli 2 lõike 2 esimese lõigu esimese lausega, mis sätestab, et liikmesriigid tagavad teistest liikmesriikidest pärinevate telesaadete vastuvõtmisvabaduse ja ei piira nende taasedastamist oma territooriumil põhjustel, mis kuuluvad käesoleva direktiiviga kooskõlastavatesse valdkondadesse, ei ole vastuolus see, kui liikmesriik keelab selles riigis turustatavate alkohoolsete jookide telereklaami osas, mis puudutab kaudset telereklaami kahe maa osavõtul teiste liikmesriikide territooriumil toimuvate spordiürituste taasedastamisel ekraanil näha olevate reklaamtahvlite näol.

Sellist kaudset telereklaami ei saa tegelikult pidada telereklaamiks eelnimetatud direktiivi artikli 1 punkti b ning artiklite 10 ja 11 mõttes, kuna selle näol ei ole tegemist kaupade või teenuste reklaamimiseks mõeldud iseseisva teleteadaandega.

(vt punktid 27 ja 29, resolutiivosa punkt 1)

2. EÜ asutamislepingu artikliga 59 (muudetuna EÜ artikkel 49) ei ole vastuolus see, kui liikmesriik keelab selles riigis turustatavate alkohoolsete jookide telereklaami osas, mis puudutab kaudset telereklaami kahe maa osavõtul teiste liikmesriikide territooriumil toimuvate spordiürituste taasedastamisel ekraanil näha olevate reklaamtahvlite näol.

On tõsi, et selliste telereklaami puudutavate sätete näol on tegemist teenuste osutamise vabaduse piiranguga EÜ artikli 59 mõttes. Ühelt poolt on tegemist reklaamteenuste osutamise vabaduse piiranguga, kuna reklaamtahvlite omanikud peavad eelnevalt keelduma alkohoolsete jookide reklaamist, kui spordiüritust võidakse asjaomases liikmesriigis taasedastada. Teiselt poolt takistavad need sätted teleprogrammide edastamist puudutavate teenuste osutamist, kuna selle liikmesriigi telesaadete edastajad peavad keelduma kõikide spordiürituste taasedastamisest, mille käigus on näha nimetatud liikmesriigis turustatavate alkohoolsete jookide reklaamtahvlid ja välismaal toimuvate spordiürituste korraldajad ei saa nendele telesaadete edastajatele taasedastamise õigusi müüa, kui selliseid üritusi kajastavates teleprogrammides võib sisalduda nimetatud alkohoolsete jookide kaudne telereklaam.

Sellised telereklaami puudutavad õigusnormid teenivad EÜ asutamislepingu artikli 56 lõike 1 (muudetuna EÜ artikli 46 lõige 1) mõttes rahvatervise kaitse eesmärki, kuna meetmetega, mis piiravad alkohoolsete jookide reklaami ning on seega suunatud alkoholi kuritarvitamise vastu, kaitstakse rahvatervist.

Lisaks on sellised õigusnormid nimetatud eesmärgi täitmiseks sobivad ega lähe kaugemale sellest, mis on vajalik eesmärgi saavutamiseks. Nende sätetega piiratakse televisiooni kaudu alkohoolsete jookide reklaamtahvlite nägemist ning seetõttu võivad need vähendada selliste teadaannete edastamist, mis omakorda piirab televaatajate julgustamist alkohoolsete jookide tarbimiseks.

(vt punktid 35, 37–38 ja 41, resolutiivosa punkt 2)